recursal/SuperWikiNEXT-32B huggingface dataset:
**המשחקים האיסתמיים** (ביוונית עתיקה: **Ἴσθμια**) היו חלק מהמשחקים הפאן-הלניים שנערכו ביוון העתיקה. תחרויות ספורט אלה נערכו בקורינתוס שביוון מדי שנתיים.

פסל של זורק דיסקוס מהמאה השנייה לפנה"ס
משחקים אלה נערכו שנה לפני ושנה לאחר מהמשחקים האולימפיים יחד עם המשחקים הנמאיים, ושנה לפני ושנה לאחר המשחקים הפיתיים.

המשחקים האיסתמיים נערכו לכבודו של האל פוסידון, ונערכו לראשונה בשנת 580 לפנה"ס על מנת לחגוג את מותו של העריץ קיפסלוס. ייסוד המשחקים יוחס על ידי תושבי קורינתוס לסיזיפוס, ועל ידי אתונה לתסאוס.

בשנת 196 לפנה"ס ניצל טיטוס קווינקטיוס פלמינינוס את המשחקים על מנת להכריז על עצמאותה של יוון משלטון מקדון.

לאחר שהעיר קורינתוס נהרסה על ידי הרומים בשנת 146 לפנה"ס עברו המשחקים לעיר סיקיון, בה נערכו המשחקים עד שנת 7 לפנה"ס (או 3 לפנה"ס), עת שהעיר קורינתוס שבה לארח את המשחקים. המנצחים במשחקים אלה קיבלו זר של עלי עץ אורן.

המשחקים הופסקו בהוראת הקיסר הרומי תיאודוסיוס הראשון שראה בהם טקס פגאני.

קישורים חיצוניים
----------------

ויקישיתוף מדיה וקבצים בנושא **המשחקים האיסתמיים** בוויקישיתוף
* המשחקים האיסתמיים, באתר אנציקלופדיה בריטניקה (באנגלית)

| תרבות יוון העתיקה |
| --- |
| 

|  |  |
| --- | --- |
| **תרבות יוון העתיקה**: מיתולוגיה | אמנות | פיסול | קדרות | הומוסקסואליות | זנות | חקלאות | כלכלה | מטבח | משפט | עבדות | פדרסטיה | רפואה | מלחמה
**פילוסופיה ביוון העתיקה**: פיתגורס | הרקליטוס | פארמנידס | פרוטגורס | אמפדוקלס | דמוקריטוס | סוקרטס | אפלטון | אריסטו | זנון מכתיון | אפיקורוס
**מתמטיקה**: ארכימדס | אוקלידס | תאלס | פיתגורס | דיופנטוס | ארטוסתנס | תלמי
**ספרות**: הומרוס | האיליאדה | האודיסאה | הסיודוס | פינדארוס | הרודוטוס | תוקידידס | קסנופון | פוליביוס
**תיאטרון**: אייסכילוס | סופוקלס | אוריפידס | אריסטופאנס | מושגים
**ספורט**: המשחקים האולימפיים | תרבות הגוף | המשחקים הפיתיים | המשחקים האיסתמיים | המשחקים הנמאיים | המשחקים הפאן-אתנאיים | גימנסיון
**אדריכלות**: מקדש יווני | הסדרים הקלאסיים | הפרתנון | מקדש ארטמיס | אקרופוליס | האגורה | מקדש זאוס באולימפיה | מקדש הפייסטוס | מקדש ארטמיס
**ראו גם: פורטל יוון העתיקה** |  |

 |
בטופולוגיה **מרחב כוויץ** (Contractible space) הוא מרחב טופולוגי השקול הומוטופית לנקודה. באופן אינטואיטיבי ניתן לדמיין מרחב כוויץ כמרחב אשר ניתן לכווץ לנקודה בודדת באופן רציף. 

כל מרחב כוויץ הוא פשוט קשר וקשיר מסילתית.

הגדרה ואפיון
------------

יהי X מרחב טופולוגי. נאמר ש-X **כוויץ** אם קיים איבר {\displaystyle x\_{0}\in X} וקיימת הומוטופיה {\displaystyle H:X\times [0,1]\rightarrow X} כך ש-{\displaystyle \forall x\in X:H(x,0)=x,H(x,1)=x\_{0}}.

להלן שני תנאים שקולים:

* X כוויץ אם ורק אם פונקציית הזהות עליו הומוטופית להעתקה קבועה.

* X כוויץ אם ורק אם הוא שקול הומוטופית למרחב טופולוגי עם נקודה אחת.

דוגמאות ותכונות
---------------

* {\mathbb {R}}^{n} הוא כוויץ כאשר n סופי. אם נוריד מהמרחב נקודה אחת, לדוגמה הראשית, הוא יפסיק להיות כוויץ.
* כל תחום כוכבי (ובפרט קבוצה קמורה) הוא כוויץ.
* כל ספירה מדרגה גדולה מאחת היא פשוטת קשר, אך לא ניתן לכווץ אותה לנקודה באופן רציף.
* נסג של מרחב כוויץ הוא מרחב כוויץ.
* כל ההעתקות מכל מרחב למרחב כוויץ הן הומוטופיות.
* בפרט, מרחב כוויץ הוא n-קשיר לכל {\displaystyle n\in \mathbb {N} \_{0}} טבעי או אפס. בפרט, הוא קשיר מסילתית (0-קשיר) ופשוט קשר (1-קשיר).
* כל ההעתקות ממרחב כוויץ למרחב קשיר מסילתית הומוטופיות זו לזו.

מרחב כוויץ מקומית
-----------------

נאמר שמרחב טופולוגי הוא **כוויץ מקומית** (Locally contractible) אם לכל נקודה יש בסיס מקומי של מרחבים כוויצים. מרחביים כוויצים מקומית גם הם n-קשירים לכל n, ובפרט הם קשירים מקומית וקשירים מקומית מסילתית.

מרחב כוויץ איננו בהכרח כוויץ מקומית, וגם ההפך לא תמיד נכון.

ראו גם
------

* נסג עיוותי

קישורים חיצוניים
----------------

* מרחב כוויץ, באתר MathWorld (באנגלית)
**פיליפ ראמט** (בצרפתית: **Philippe Ramette**; נולד ב-1961 באוסר (Auxerre), צרפת) הוא אמן עוסק באמנות פלסטית, גר ועובד בפריז.

ראמט התחיל כצייר והפך ל"פלסטיקאי".
בהיותו קודם כל פסל, הוא בונה חפצים לאו דווקא שימושיים, שמטרתם לעורר מחשבה בצופים בהם. הוא מפסל יצירות כגון "נקודת מבט" בהן צריך "לדמיין מה שניתן היה לראות".
את היצירות שלו הוא בוחר לצלם ולהציגן כתמונות, ולא להציג את הפסלים המקוריים.
הוא משתמש בהומור ופעמים רבות צוחק גם על עצמו.
הוא עובד בשיתוף פעולה עם הצלם מארק דומאז' (Marc Domage).
הצילומים לא עוברים שום שינוי או עיבוד כדי לשמור על האותנטיות והקשר בין הפיסול ובין התמונה. זאת הוא משיג באמצעות התקנים המוסתרים על ידי החליפה וזוויות הצילום. בתמונות שצולמו בתוך הים נעשה שימוש במשקולות כדי לקבע את האדם המצולם.
תמונותיו מוצגות גם במוזיאון ישראל. יצירות שלו משולבות בגנים של טירת ריבו.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb122643851 (data)
* GND: 123398649
* ISNI: 0000 0001 2120 9338
* LCCN: nr00016938
* RKD: 233245
* SUDOC: 031427898
* VIAF: 12366778
* WorldCat: lccn-nr00016938

 |
> 
> יג וַיְהִי לוֹ שִׁבְעָנָה בָנִים וְשָׁלוֹשׁ בָּנוֹת. יד וַיִּקְרָא שֵׁם הָאַחַת יְמִימָה וְשֵׁם הַשֵּׁנִית קְצִיעָה וְשֵׁם הַשְּׁלִישִׁית קֶרֶן הַפּוּךְ. טו וְלֹא נִמְצָא נָשִׁים יָפוֹת כִּבְנוֹת אִיּוֹב בְּכָל הָאָרֶץ וַיִּתֵּן לָהֶם אֲבִיהֶם נַחֲלָה בְּתוֹךְ אֲחֵיהֶם.
> 
> — ספר איוב, פרק מ"ב, פסוקים י"ג–ט"ז
> 

איוב ובנותיו, ציור מעשה ידי ויליאם בלייק מוצג במוזיאון ספריית מורגן. ציור משנת 1805
**יְמִימָה**, היא דמות מקראית, בתו הבכורה של איוב, שמה מופיע אחת בתנ"ך, בספר איוב, פרק מ"ב, פסוק י"ד. 

שמה של בתו של איוב מופיע באפילוג לסיפורי ספר איוב. ימימה נולדה לאחר שה' השיב לאיוב את כל רכושו ומעמדו לאחר הניסיונות בהם ניסה אותו. מסופר כי לימימה היו עוד שבעה אחים אשר שמם אינו ידוע ושתי אחיות צעירות קציעה, וקרן הפוך. המקרא מציין את שמות הבנות שנולדו לאיוב ולא את שמות הבנים. עוד מוסיף המקרא ומציין כי ניתנה לאחיות ובכללן לימימה נחלה "בְּתוֹךְ אֲחֵיהֶם".

חז"ל פרשו את שמה: "ימימה (איוב, מ"ב, י"ד) -שדומה ליום.". רש"י פירש את שמה: "צחה ומלובנה כיום".
בשפה הערבית פירוש השם יונה. ובארמית: יממא. שמותיהן של בנות איוב ובכללן זה של ימימה, ניטלו מיסודות הטבע. ימימה מהחי- יונה. קציעה מהצומח, "שהיה ריחה נודף כקציעה (בבא בתרא ט"ז, ב') וקרן הפוך מן הדומם - סוג של צבע.

המחזה איוב או העונה הבוערת מאת אהרן מגד הוצג בתיאטרון הבימה. את ימימה שיחקה לורה סהר. במחזה מייצגת דמותה של ימימה את קולו של המצפון, והיא זו שמסיימת את המחזה כשהיא קוראת: "העונה הבוערת אבא, העונה הבוערת".

הערות שוליים
------------

1. ↑  ספר איוב, פרק מ"ב, פסוק ט"ו
2. ↑  בבא בתרא, ט"ז, ב'
3. ↑  אברהם כהנא, **איוב: מקרא מפורש**, תל אביב, מקורות, 1968, ע"מ רכז
4. ↑  בן עמי פיינגולד, **השואה בדרמה העברית**, תל אביב, ספריית הפועלים, עמ' 2012, עמ' 195-193.
**פיליפ פרייהר פון בסלאגר** (בגרמנית: **Philipp Freiherr von Boeselager**‏) (6 בספטמבר 1917, טירת היימרצהיים ליד בון – 1 במאי 2008, טירת קרויצברג ליד אלטנר, ריינלנד-פפאלץ), קצין ורמאכט גרמני שהיה בין הקושרים נגד היטלר, והאחרון מחברי החוג הפנימי של הנינג פון טרסקו וקלאוס שנק פון שטאופנברג שנותר בחיים. בסלאגר, נצר למשפחה אריסטוקרטית, היה בעלים של יערות ועסקן בתחום היערנות בגרמניה.

ביוגרפיה
--------

### ילדות ונעורים

פיליפ פון בסלאגר נולד בשנת 1917 כילד רביעי מבין שמונת ילדיהם של אביו אלברט פון בסלאגר ואמו מריה-תרזה פון סליס-סוליו באחוזת המשפחה, טירת היימרצהיים שבקרבת בון. במשפחה האריסטוקרטית שררה רוח הקתוליות של חבל הריין. 

כקתולי אדוק גילה בסלאגר כבר בנעוריו עמדה מהוססת כלפי הנאציזם. הסרת הצלבים מבתי הספר קוממה אותו. בשנת 1936 השלים את לימודיו בבית הספר של המסדר הישועי בבאד גודסברג. כוונתו הייתה ללמוד משפטים, על מנת להצטרף לשירות החוץ הגרמני. סבו ייעץ לו שלא לפנות למסלול זה בגלל עמדת השלטון הנאצי, ותחת זאת להתגייס לצבא, ובסלאגר הצעיר הצטרף לרגימנט הרכוב בפאדרבורן.

### במלחמת העולם השנייה

בסלאגר הוצב כעוזרו האישי של גנרלפלדמרשל גינתר פון קלוגה בחזית המזרחית. שם התוודע לראשונה להשמדה השיטתית של יהודים וצוענים. מגעיו עם קציני אס אס בכירים ועם ראשי המפלגה הנאצית שכנעוהו בחוסר המוסריות של הנאציזם וביחסו קל-הערך לחיי אדם. בשנת 1942 הכיר את הנינג פון טרסקו במהלך התדרוך היומי של זה האחרון על המצב בשטחים שנכבשו מברית המועצות, והצטרף לקבוצת המורדים שהיה מראשיה. 

במרץ 1943 היה בסלאגר מעורב בניסיון התנקשות בהיטלר. כאשר עמד היטלר לבקר בחזית, עלתה האפשרות להתנקש בחייו, ופיליפ בסלאגר ואחיו גאורג התנדבו למשימה. התוכנית הייתה לירות בהיטלר למוות, אלא שגנרלפלדמרשל פון קלוגה שלל אפשרות זו.

קישורים חיצוניים
----------------

ויקישיתוף מדיה וקבצים בנושא **פיליפ פון בסלאגר** בוויקישיתוף
* פיליפ פון בסלאגר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258961505171
* BIBSYS: 8080758
* BNE: XX4750915
* BnF: cb15607593s (data)
* GND: 119173522
* ISNI: 0000 0001 1578 8599
* LCCN: n95077037
* NKC: xx0091502
* NLG: 291838
* NLP: A24415030
* NSK: 000604989
* NTA: 311489737
* RERO: 02-A013804495
* SNAC: w6b86b20
* SUDOC: 073427934
* VIAF: 97686987
* WorldCat: lccn-n95077037

 |
הרב **ימין כלפון** (1845 – 1929) היה שד"ר ואיש ציבור בטבריה ובחיפה, ומפעילי הקמת שכונת ארד אל-יהוד בעיר.

ביוגרפיה
--------

נולד בתטואן שבמרוקו בשנת 1845 (ה'תר"ה) לאסתר ולרב אברהם רפאל כלפון, שכיהן בהמשך כרב בטבריה ובחיפה.

בשנת 1860 (ה'תר"ך) עלו עמו הוריו לארץ ישראל והשתכנו בטבריה, שם החל ללמוד בישיבתו של הרב דוד עבו. בסיום לימודיו הוסמך לרבנות על ידי הרב חיים שמואל הכהן קונורטי. לאחר תקופת מגורים בטבריה עבר להתגורר בחיפה, שם עסק במסחר, ובשנת 1885 (ה'תרמ"ה) נישא לזהרה בת הרב נפתלי לרידו.

במסגרת פעילותו הציבורית נסע בשליחות כשד"ר מטעם מספר מוסדות ציבוריים בארץ ישראל לטורקיה, אפגניסטן, בולגריה ויוון. כן היה מקושר לקונסולים שונים ולמופתי שייח' מוחמד מראד.

לאחר פטירת הרב מסעוד התשואל בשנת 1909 (ה'תרס"ט), סייע לרב יהודה הלוי בענייני הרבנות בחיפה. כשנוסדה הסתדרות הספרדים בעיר, נמנה עם פעיליה וסייע בהשגת כספים לקניית האדמה שעליה נבנתה שכונת ארד אל יהוד.

כדי לא להתפרנס מכספי החלוקה, סירב לכהן כרב בטבריה, ובמקום זאת עסק לפרנסתו במסחר חומרי בניין.

הלך לעולמו בחיפה ב-1 בינואר 1929 (י"ט בטבת ה'תרפ"ט). נקבר באהל רבי אבדימי דמן חיפה בבית העלמין היהודי הישן של חיפה.

נכדו היה מרדכי כלפון, ואחיינו היה אברהם כלפון.

מצבתו של רבי ימין כלפון באהל רבי אבדימי דמן חיפה

קישורים חיצוניים
----------------

* דוד תדהר (עורך), "ימין כלפון", באנציקלופדיה לחלוצי הישוב ובוניו, כרך ב (1947), עמ' 833
* מצבתו באתר "עדה המצבה"
מחסן ערובה בחברת לוגיסטיקה
**מחסן ערובה** (בקרב הסוחרים ידוע כ"בונדד" ומקורו מהמילה האנגלית: **bonded warehouse**) או **מחסן רישוי**, הוא אזור או מתחם מאובטח אשר מפוקח על ידי המכס, בו מאוחסנת סחורה החייבת בתשלום מיסי יבוא (בישראל נכללים בהגדרה זו בין השאר מכס ומע"מ), על מנת לפטור את הסחורה מתשלום מוקדם. התשלום למכס יתבצע כאשר הסחורה תשוחרר משטח האחסון לצריכה מקומית. המחסן יכול להיות מנוהל על ידי הממשלה אך ניהול על ידי חברה פרטית שכיח יותר. מערכת ניהול זו קיימת בכל המדינות המפותחות בעולם. אחסון סחורה במחסן הערובה הוא חלק בלתי נפרד משרשרת האספקה הגלובלית.

טרום מחסני הערובה
-----------------

קודם להקמת מחסני הערובה, היה התשלום למכס מתבצע מיד בזמן הייבוא, או מתן איגרת חוב לרשויות המבטיחה ערבון לתשלום במקרה שרצה היבואן להפקיד את סחורתו במחסן. מערכת זו הסבה אי נוחות רבה, משלוש סיבות עיקריות:

* עבור היבואן הייתה זו לעיתים משימה קשה למצוא ערבויות עבור סחורתו, אי לכך נאלץ למכור את הטובין באופן מיידי ללא השארתו במחסן, דבר שאילץ אותו למכור את הסחורה במחיר נמוך, בשל חוסר היכולת להתאים את עצמו לדרישות השוק השונות בזמן קצר כל כך.
* תשלום המס בוצע בבת אחת מיד עם הכניסה למדינה, בעוד שהמכירה התבצעה לאורך תקופה בזמן עתידי. שני גורמים אלה העלו את מחיר הסחורה.
* ייבוא סחורות בעלות שיעור מכס גבוה היה דורש סכומים עצומים של כסף, מה שפגע בתחרותיות במשק.

על מנת להימנע מבעיות אלו, הוקמו באנגליה, לאחר גלגולים שונים, מחסני הערובה הראשונים.

אחסון ושחרור הטובין
-------------------

### אחסון הטובין

לפני העברת הסחורה למחסן מופק **"רשימון כנ"מ"** ("כניסת למחסן") - בו נקבע ערך המס, למרות שהמס אינו משולם בשלב זה.

קיימים שני סוגים עיקריים של אחסנת רישוי:

1. **מחסן רישוי כללי:** במחסן מסוג זה ניתן לאחסן את סחורות הייבוא של כלל היבואנים על פי החוזה, מלבד סחורות פרטיות של בעל המחסן.
2. **מחסן רישוי פרטי:** בסוג זה של מחסן, מאחסן בעליו את סחורתו הפרטית. במחסן זה מגוון אפשרויות אחסון, לדוגמה: מחסני ייבוא רכב ואולמות תצוגה, חנויות דיוטי פרי, ועוד.

במהלך שהותה של הסחורה בשטח האחסון, היא מותרת בשימוש לצורך התאמתה לשוק המקומי, כגון: אריזה מחדש, הכנסה והדבקה של תוויות ומחירים ושינויים טכניים הנדרשים לשם מכירת הסחורה בארץ (למשל, החלפת תקעים במוצרי חשמל על מנת שיתאימו לשקעים השונים במדינה) אחסנת הסחורה נעשית רק לאחר פריקתה מהמכולה.

ניהול האחסנה מתבצע באמצעות חלוקת הטובין לגושים, הממוספרים לפי סדר רץ וכוללים את שנת האחסון.

### שחרור הטובין

שחרור הסחורה ממחסן הערובה מתבצע בחלקים, בהתאם לדרישות היבואן. במידה והסחורה לא שוחררה בתום שנה מיום אחסונה, רשאי המכס למכור את הסחורה כ"סב"ן" - "סחורה בלתי נדרשת".

יתרונות מחסן הערובה
-------------------

לאחסון הסחורה במחסן מספר יתרונות בולטים:

* מתאפשר שחרור הדרגתי של הטובין
* תשלום הדרגתי למכס
* חיסכון בניהול מחסן ומלאי. התשלום למחסן הוא עבור נפח האחסון שהולך ומצטמצם ככל שהסחורה משתחררת
* מחירי האחסון אינם קבועים וניתנים למשא ומתן

מיקום
-----

המחסן ממוקם בדרך כלל באזורי תעשייה, כחלק ממבנים של חברות לוגיסטיקה גדולות המשמשים גורמים מסחריים שונים כיצרנים וסיטונאים. הוא מצויד ברציפי העמסה (רמפה) על מנת לאפשר גישה נוחה למשאיות לצורך הפצתם.

ראו גם
------

* לוגיסטיקה
* מלאי
* שרשרת אספקה
* טובין
* הפצה

קישורים חיצוניים
----------------

ויקישיתוף מדיה וקבצים בנושא **מחסן ערובה** בוויקישיתוף
מידע על מחסן ערובה, באתר "חברת נמלי ישראל"
**מחסל השדים** (ברוסית: **Бесобой**) הוא דמות בדיונית של גיבור-על המופיעה בחוברות הקומיקס ביקום באבל קומיקס. הדמות הופיעה לראשונה בחוברת *שמו מחסל השדים #1, חלק 1* (Имя ему Бесобой, ч.1) ב-2 באוקטובר 2014 ונוצרה על ידי האמנים אדוארד פטרוביץ' ואנדריי ואסין והכותבים יבגני פדוטוב וארטיום גברליאנוב. 

סדרת הקומיקס רצה משנת 2014 ועד 2017 וכללה 50 חוברות קומיקס. עלילת החוברות מספרת את קורותיו של דנילה, לוחם לשעבר בכוחות המזוינים של הפדרציה הרוסית, מחסל שדים היוצא למאבק בשדים בסיוע שותפו, השד שמיגה.

אירועי חוברות הקומיקס מתרחשים במוסקבה ומתרכזים בקורותיו של גיבור-על המכונה "מחסל השדים", האלטר-אגו של החייל דנילה. בקיץ 2008, בעת המלחמה בדרום אוסטיה, דנילה שירת בעיר צחינוואלי ובתחילת הסכסוך הצבאי הוא מאבד את רעייתו, בתו ובנו ועד מהרה מגלה כי האשמים במותם היו שדים שהצליחו לחצות ולפלוש אל עולם בני האדם. מספר שנים לאחר מכן יוצרת איתו קשר מועצת האיזון (Совет Равновесия) ומבקשת לחתום עמו על חוזה: הם יעניקו לו חיים חדשים והוא בתמורה יחסל עבורם שדים. הוא מאמץ את זהות מחסל השדים ומתחבר לשד שמיגה שהופך לשותף שלו ויחד איתו יוצא לחסל שדים רעים. גופו של מחסל השדים מכוסה קעקועים המעניקים לו את כוחו ועוצמתו, הוא מחזיק בשני אקדחים וז'יטון צבאי שמתקרר כשהוא מתקרב לשדים.

קישורים חיצוניים
----------------

* מחסל השדים באתר הרשמי של באבל קומיקס

הערות שוליים
------------

1. ↑  Бесобой. Том 1. Имя ему Бесобой

| באבל קומיקס |
| --- |
| דמויות וחוברות קומיקס | מייג'ור גרום (דמות: מייג'ור גרום) • רופא המגפה • מחסל השדים • מטאורה • פוריה האדומה • אינוק • אקסליבריום • שומרי השלום • בני ברית • אינוק נגד מחסל השדים • עידן העורבים |  |
| עיבודים לקולנוע ולטלוויזיהבהפקת אולפני באבל | מייג'ור גרום (סרט קצר) • מייג'ור גרום: רופא המגפה (‏2021) • פוריה (סדרת טלוויזיה) • מייג'ור גרום: ילדות קשה (‏2023) • מייג'ור גרום: המשחק (‏2024) |
| כותבים ומאיירים | ארטיום גברליאנוב • קונסטנטין טראסוב • יבגני פדוטוב |
**חזקת כשרות** בהלכה היהודית היא חזקה הקובעת כי כל יהודי שומר תורה ומצוות אמין להעיד, כל עוד לא הוכח ההפך.

חזקה זו מבוססת על ההנחה שכל יהודי צדיק כל עוד לא הוכח אחרת, ולכן החזקה אומרת שגם כאשר התרחש מעשה מסוים לפנינו המערער לכאורה את אמינותו, עלינו לדון אותו לכף זכות ולהניח שהוא לא עבר את העבירה כל עוד לא הוכח אחרת. דוגמה לכך היא למשל כאשר אדם נשא אשה והתגלה כי איננה בתולה, עלינו להניח שהסיבה לכך היא מעשה אונס ולא זנות מרצון, או לחלופין היותה מוכת עץ.

קיימת מחלוקת בתלמוד האם אדם יכול להעיד על עצמו כי הוא אינו אמין, אך להלכה נפסק שלא, מכיוון שאין אדם משים עצמו רשע.

כף זכות
-------

אחת ממצוות התורה היא "בצדק תשפוט עמיתך", האומרת כי יש לדון את כל האדם לכף זכות.

רבי ישראל מאיר מראדין פוסק בספרו חפץ חיים, כי כאשר אנו רואים אדם שעושה מעשה שנראה לכאורה שאינו ראוי, יש לשקול את המעשה מול העושה. אם עושה המעשה הוא אדם המוחזק כצדיק ותלמיד חכם, עלינו להאמין שהמעשה שעשה גם הוא כשר וישר, גם אם הדברים מטים יותר שהדבר אינו כשר. במקרה והאיש נחשב ל"בינוני", כלומר אדם כשר הנשמר מאיסורים, אבל נכשל לעיתים בעבירות, יש לדונו לכף זכות אם המעשה נוטה לשני הצדדים, אך במעשה שנוטה לחובה אין חובה כזו. אם כי, אסור לדבר עליו לשון הרע גם במקרה כזה, ועדיף לדונו לכף זכות גם במקרה כזה.

לעומת זאת, אדם המוגדר כרשע אין חיוב לדונו לכף זכות, גם אם מצד המעשה נראה שכוונתו הייתה לטובה.

ראו גם
------

* חזקת החפות מפשע

קישורים חיצוניים
----------------

* הערך "חזקת כשרות", באתר ויקישיבה (מתוך ספרו של אחיקם קשת קובץ יסודות וחקירות השלם)
* הערך "חזקת כשרות", במיקרופדיה תלמודית, באתר ויקישיבה

הערות שוליים
------------

1. ↑  ראשונים בתלמוד בבלי, מסכת כתובות, דף ט', עמוד א'. וכיוצא בזה כתב תוספות בתלמוד בבלי, מסכת חולין, דף י"א, עמוד ב'.
2. ↑  הלכות לשון הרע כלל ד'.
חזרה של תזמורת סימפונית בקליפורניה, 1959.
**חזרה** היא אירוע שמתרחש כהכנה לקראת הופעה. הוא מתקיים כצורה של תרגול, על מנת להבטיח שכל הפרטים של הביצועים שלאחר מכן ערוכים ומוכנים כראוי ומתואמים ביניהם. השימוש הנפוץ ביותר בחזרות קיים בתחום אמנות הבמה, כהכנה לפני הצגה בפני קהל צופים.

חזרה גנרלית
-----------

**חזרה גנרלית** (על פי האקדמיה ללשון העברית: **חֲזָרָה כְּלָלִית**) היא החזרה האחרונה, בתום סדרה של חזרות. במהלכה מוצגת ההופעה בשלמותה, בהיקף מלא, בהשתתפות כל צוות השחקנים ושאר בעלי התפקידים (תאורנים, אנשי סאונד, נגנים וכדומה). בחזרה גנרלית בתיאטרון, השחקנים מופיעים בלבוש מלא (תלבושות, איפור, פיאות וכדומה), ועושים שימוש באביזרים אמיתיים. עבור מופע מוזיקלי, החזרה הגנרלית היא החזרה האחרונה לפני ההופעה.

תיאטרון או אופרה
----------------

חזרה גנרלית של *המיקאדו*, 1885.
בתיאטרון, אנסמבל שחקנים עורכים חזרות, כהכנה לקראת ביצוע הופעה או הופעות בפני קהל. בשלבים המוקדמים של תהליך ההפקה, החזרות המתרחשות אינן כוללות את ההיבטים הטכניים של ההופעה (כגון: תאורה, ציוד סאונד והגברה וכדומה), והן משמשות בעיקר כדי לסייע לשחקנים ללמוד את הדיאלוג ולגבש את אופן התנועות שלהם על הבמה.

**חזרה טכנית** היא חזרה המיועדת בעיקר לטכנאי התאורה והקול המעורבים בהוצאה לפועל של ההופעה, על מנת לאפשר להם, ולמנהל הבמה, לערוך חזרות בהיבטים הטכניים של ההופעה - מתי יש להדליק/לכבות אורות (ואילו), מתי יש להשמיע אפקטים קוליים, אילו חפצים (תפאורה, אביזרים וכדומה) צריכים להיות על הבמה (ומתי) - וזאת לצורך זיהוי תקלות ומציאת פתרונות. בדרך כלל, השחקנים לא עושים חזרות על סצנות שלמות במהלך החזרה הטכנית, אלא מבצעים דיאלוגים ו/או פעולות המשמשות את מנהל הבמה כנקודות ציון זמן - מתי יש לבצע פעולה טכנית מסוימת (או סדרת פעולות). חזרה טכנית מקוצרת כוללת, בדרך כלל, רק את סיקוונס הפתיחה והסיום של כל סצנה או מערכה.

הקשרים אחרים
------------

השימוש במונחים "חזרות" ו-"חזרות גנרליות" נפוץ גם מעבר לתחום אמנויות הבמה. כאשר ארגון צריך ללמוד כיצד ליישם את התהליך חדש, הוא עשוי לערוך חזרות של הפעילות מראש. ארגוני חירום עורכים לעיתים קרובות חזרות של ההכנות שלהם לתגובה לאסונות אזרחיים. צבא שמתכנן לתקוף יעד מסוים עשויים ליצור דגם של היעד, ולערוך חזרות של ההתקפה. תהליכי הטמעתם של שינויים משמעותיים בתחומי תעשייתיים ומורכבים מבחינה טכנית, כגון תחום מערכות מידע, מתבצעים לעיתים קרובות רק לאחר חזרות, במיוחד כאשר הדבר דורש תיאום של מספר רב של פעילויות, תוך אילוצי זמן.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **חזרה (אמנות הבמה)** |
| ויקישיתוף תמונות ומדיה בוויקישיתוף: **חזרה (אמנות הבמה)** |

הערות שוליים
------------

1. ↑  "Dress rehearsal". Merriam Webster. נבדק ב-2012-07-15.

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph746150

 |
**מיקרופוזאורוס** (שם מדעי: **Microposaurus**; מילולית: "לטאה קטנת עיניים") הוא סוג נכחד של דו-חיים מסדרת הטמנוספונדילים. יצור זה חי בדרום אפריקה ובאוסטרליה של אמצע-סוף הטריאס לפני 247-242 מיליון שנה. נמצאו מסוג זה 2 מינים שהראשון שבהם התגלה בשנת 1925.

מאפיינים
--------

דו-חי זה הגיע לאורך 1-2 מטר והיה בעל גולגולת כבדה ושטוחה שהייתה מלאה שיניים חרוטיות קטנות שעזרו לתפיסת טרף שעבר בסביבתה אך הכילה זוג ניבים קדמיים גדולים יותר. יחסית לדו-חיים אחרים הגולגולת הייתה מוארכת יחסית. כפי ששמו מרמז היא הכילה עיניים קטנות בקדמת הגולגולת. ייתכן שאורח חייו הזכיר את סלמנדרת הענק מיפן וסין, אך הוא חי באזורים טרופיים וחמימים בהרבה.

המיקרופוזאורוס יכל לצאת מהמים אך היה חייב לשמור על עור רטוב וכנראה חי מרבית זמנו בתוך מקווי מים מתוקים. הוא היה אוכל בשר של דגים ויצורים קטנים נוספים שהוא לכד במלתעותיו. הוא נכחד לחלוטין בסוף הטריאס.

בתרבות
------

יצור זה הופיע במשחק עולם היורה: המשחק.

קישורים חיצוניים
----------------

ויקישיתוף מדיה וקבצים בנושא **מיקרופוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**פייטרו קאנדיאנו הראשון** (באיטלקית: **Pietro I Candiano**; ‏ 842 לערך - 18 בספטמבר 887) כיהן כדוכס ה-16 של ונציה. קאנדיאנו כיהן כדוג'ה כהונה קצרה בשנת 887.

חייו
----

קאנדיאנו נבחר לתפקיד הדוג'ה בשל מחלתו של קודמו ג'ובאני פרטיצ'יפאציו השני באפריל 887. זמן קצר לאחר בחירתו יצא למסע מלחמה כנגד הסרבים מדלמטיה אשר תקפו את ונציה מאז שנת 886.

קאנדיאנו יצא בראש צי של 12 ספינות מלחמה לעבר נמל מקרסקה. בקרב שנערך בנמל הטביע קאנדיאנו חמש ספינות מלחמה פאגאניות. לאחר נחיתתו בחוף, נחל צבאו תבוסה ובמהלך הקרב שנערך ב-18 בספטמבר 887 נהרג קאנדיאנו, שהיה הדוג'ה הראשון שנהרג במהלך קרב למען "לה סרניסימה".

בתקופת המעבר הקצרה שלאחר מותו שלט ג'ובאני, קודמו, עד בחירת פייטרו טריבונו, אחיינו של קאנדיאנו, לתפקיד דוג'ה.

לימים גם בנו של קאנדיאנו, פייטרו קאנדיאנו השני, מונה לתפקיד.

קישורים חיצוניים
----------------

ויקישיתוף מדיה וקבצים בנושא **פייטרו קאנדיאנו הראשון** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1018031995
* VIAF: 221135378
* WorldCat (עם VIAF): 221135378

 |
חזקת מטלטלין היא חזקה המעניקה חזקת ממון לכל אדם שאוחז או לבוש בחפץ או בבגד כל שהוא באופן של בעלות
**חזקת מטלטלין** (מוזכרת לרוב כ**חזקה כל שתחת יד אדם הרי הוא שלו**) היא חזקה בהלכה היהודית, שמשמעותה היא שבאופן רגיל, כל מה שאדם אוחז שייך לו, כל זמן שלא יוכח אחרת.

לחזקה זו מספר שמות והיא מבוטאת במקומות רבים בתלמוד בשמות שונים, "חזקה כל שתחת יד אדם הרי הוא שלו" שהיא עצם החזקה, שם אחר הוא "אחזוקי אינשי בגנבי לא מחזקינן" היא למעשה הסיבה והמקור של החזקה, האומרת אדם רגיל אינו בחזקת גזלן ואין לחשוד בו בכך וכאשר אדם אוחז חפץ עלינו להניח שהוא רכושו, וביטוי שלישי בנושא הוא "אנן סהדי דמאי דתפיס האי דידיה היא", כלומר העובדה ששמה שאדם תופס הוא שלו, ברורה עד שאנו עצמנו נחשבים עדים על הדבר.

האחרונים נחלקו, האם חזקה זו היא חזקה המשמשת ככלי בירור, המועיל גם בבירורים הלכתיים באיסורי תורה, או שמא מדובר בחזקת ממון, כלי משפטי כדוגמת המוציא מחבירו עליו הראיה, המעניק עדיפות משפטית למי שאוחז את החפץ, אך לא מועיל באיסורים, וכן היא דעת החתם סופר.

דין תפוס
--------

כשיש ספק אובייקטיבי וברור לגבי בעלות החפץ למשל המחליף פרה בחמור והמליטה ולא ידוע אם לפני המכירה או לאחר המכירה, הדין הוא שהחפץ נשאר אצל מי שכרגע תפוס בחפץ, במקרה של המחליף פרה בחמור הוולד נשאר היכן שנולד.

שניים אוחזין בטלית
------------------

 ערך מורחב – **שניים אוחזין בטלית**  

הראשונים נחלקו מה תאמר חזקה זו כאשר מדובר בשני אנשים האוחזים חפץ אחד, כמו במקרה שבו שניים אוחזים בטלית אחת וכל אחד מהשניים אומר שהטלית שייכת לו ורק לו, מכיוון שהוא מצאה או לחלופין קנה אותה מאורג הבגד. במקרה כזה המשנה פוסקת כי עליהם לחלוק ביניהם את הטלית, וזאת על ידי חלוקת דמיה במקרה ולא ניתן לחלוק את הטלית עצמה כיוון שהיא תפסד. האחרונים התלבטו בנוגע לסוגיה זו גם כן, ומצאו כי החזקה "כל מה שתחת יד אדם שלו" של האחד סותרת את החזקה של השני. 

לפי שיטת התוספות, במקרה כזה יש לנו להניח ששתי החזקות לא סותרות זו את זו, אלא הטלית שייכת אכן לשניהם. "דאוחזין שאני דחשיב כאילו כל אחד יש לו בה בוודאי החצי, דאנן סהדי דמאי דתפיס האי דידיה הוא."

ישנה גם פרשנות האומרת כי במקרה כזה יש לכל אחד חזקה האומרת שרק **חצי** הטלית היא שלו, שכן במקרה ששנים אוחזים בחפץ, יש לכל אחד תפיסה רק במחצית מהחפץ. שכן לפי רבי חייא, כאשר אדם תובע מחברו ממון והלה מכחיש חוב זה, וישנם עדים המעידים כי מחצית מהכסף - לפחות - אכן שייך לתובע, במקרה כזה חייב הנתבע להשבע. הגמרא מוכיחה זאת מהמשנה המוזכרת, האומרת כי שנים אוחזין בטלית, זה אומר כולה שלי וזה אומר כולה שלי זה ישבע שאין לו בה פחות מחציה וזה ישבע שאין לו בה פחות מחציה ויחלוקו. לפי פרשנותו של רבי חייא, כל אחד מהם תובע את חברו על כל הטלית, שהרי הוא אומר "כולה שלי", ולכן על השני להשבע, שכן "אנן סהדי דמאי תפיס האי דידיה היא", כלומר החזקה מחשיבה את המחצית שכל אחד מהם תופס - כאילו היא שלו בבירור, ובכך מחזקת מחצית מטענת התובע.

קישורים חיצוניים
----------------

* הערך "חזקה כל מה שתחת יד אדם שלו", באתר ויקישיבה (מתוך ספרו של אחיקם קשת קובץ יסודות וחקירות השלם)
* דיון בית הדין הרבני הגדול בנושא חזקה שכל מה שתחת יד אדם הוא שלו - האם היא חלה בשטרות?

הערות שוליים
------------

1. ↑  מתוך האנציקלופדיה התלמודית.
2. ↑  תלמוד בבלי, מסכת בבא מציעא, דף ב', עמוד א'
3. ↑  שם ד"ה אוחזין.
4. ↑  תלמוד בבלי, מסכת בבא מציעא, דף ג', עמוד א'
מוחמד כאמל עמר, שר החוץ של מצרים, במסיבת עיתונאים משותפת עם הילרי קלינטון, מזכירת המדינה האמריקאית
**מוחמד כאמל עמר** (בערבית: **محمد کامل عمرو**; נולד ב-1 בדצמבר 1942) הוא דיפלומט מצרי. כיהן כשר החוץ של מצרים בתקופת נשיאותו של מוחמד מורסי כנשיא מצרים.

קריירה
------

עמר החל את עבודתו הדיפלומטית כיועץ במשלחת המצרית לאו"ם. הכהונה שארכה חמש שנים, החלה מאוגוסט 1982 עד לספטמבר 1987, כאשר במהלך תקופה זו הוא כיהן גם כנציגה של מצרים במועצת הביטחון של האו"ם (1983–1984). עמר המשיך לעבוד כיועץ אחראי לדיפלומטיה רב-צדדית וכיועץ לארגונים שונים. בין השנים 1987–1989 עבד במשרדיהם של סגן ראש הממשלה המצרי ובמשרדו של שר החוץ המצרי. לאחר מכן, בשנת 1989, החל לעבוד בשגרירות המצרית בוושינגטון די. סי. תפקיד שסיים בחודש דצמבר 1993. לאחר מכן, בין ינואר 1993 עד ספטמבר 1995, הוא מונה לסגן עוזר שר החוץ שעסק בארגונים מאפריקה. עמר המשיך בעבודתו הדיפלומטית ומונה לשגריר מצרים בערב הסעודית וכנציגה של מצרים בארגון המדינות האסלאמיות. את שני התפקידים הללו מילא עמר במשך שנתיים בין ספטמבר 1995 לדצמבר 1997. במקביל לעבודתו הדיפלומטית, מונה עמר בדצמבר 1997 למנכ"ל חלופי במועצת המנהלים של הבנק העולמי בוושינגטון, עת הוא מייצג את מדינתו ועוד 13 מדינות ערביות. עמר מילא תפקיד זה עד לחודש ינואר 2009.

לאחר המהפכה במצרים ובעקבות דרישה ציבורית מונה עמר ב-18 ביולי 2011 לתפקיד שר החוץ בממשלתו של עיסאם שרף. לאחר מכן המשיך לכהן גם בממשלתו של כמאל גנזורי שהורכבה ב-7 בדצמבר 2011 ובממשלתו של הישאם קנדיל שמונתה ב-2 באוגוסט 2012.

ב-2 ביולי 2013 התפטר עמר מתפקידו כשר החוץ בעקבות גל המחאות שפרץ במדינה. יחד עמו התפטרו כמה שרים נוספים אשר מחו נגד הנשיא מוחמד מורסי על שאינו נענה לדרישת המפגינים.

קישורים חיצוניים
----------------

ויקישיתוף מדיה וקבצים בנושא **מוחמד כאמל עמר** בוויקישיתוף

הערות שוליים
------------

1. ↑  Egypt appoints Mohamed Kamel Amr as foreign minister, ‏17 ביולי 2011
**מוחמד יונס אל-אחמד אל-מואלי** (**محمد يونس الأحمد الموالي**), לשעבר עוזרו האישי של סדאם חוסיין ופקיד בכיר במפלגת הבעת', עם זאת לטענת הצבא האמריקני הוא פרש מהבעת' זמן מה לפני הפלישה האמריקנית לעיראק במרץ 2003. לאחר הפלישה הוא הפך לאחר ממנהיגי פעולות ההתנגדות נגד הכוחות האמריקנים והממשלה העיראקית הנוכחית. צו מעצר הוצא על שמו בעיראק ב-2005 וכל המספק מיידע שיביא ללכידתו יזכה במיליון דולרים.

מלחמת עיראק גרמה לאל-אחמד, כמו אנשי בעת' לשעבר רבים, לברוח לסוריה. שם מצאו מקלט בטוח והחלו לארגן מיד את ההתנגדות לנוכחות האמריקנית בעיראק ולממשלה העיראקית החדשה.

ב-15 בינואר 2005 ניסה להתנקש בחזים אל-שעלן, שר ההגנה העיראקי, על ידי שליחת מתנקשת שטענה שיש בפיה מידע ביטחוני חשוב. המתנקשת שלפה את אקדחה אך לאחר זמן קצר, התמוטטה בבכי, שמטה את האקדח ונעצרה על ידי המאבטחים.

בנו הבכור של מוחמד, אחמד מוחמד יונס אל-אחמד הוא אחד ממנהיגי מפלגת הבעת' החדשה. על פי מקורות מידע של הצבא האמריקני מסייע לפעולות אביו במימון הלחימה בעיראק. צו מעצר למאסרו הוצא לו מטעם בית המשפט המרכזי של עיראק.

קישורים חיצוניים
----------------

* פרטים על מוחמד יונס מאתר הגלובל סקיוריטי (אנגלית)
* פרטים על בנו של מוחמד יונס, אחמד מוחמד מאתר הגלובל סקיוריטי (אנגלית)
עלים ופרחים של מגנוליה חלקת עלים
**מגנוליה חלקת-עלים** (שם מדעי: ***Magnolia laevifolia***, לשעבר ***Michelia yunnanensis***, או גם ***Magnolia dianica***, בכתב סיני **云南含笑** בפין-יין: **Yúnnán hánxiào**), היא מין צמח השייך לסוג מגנוליה. זהו שיח עד עץ ירוק-עד קטן שגובהו בין 3 ל-5 מטרים בעל פרחים לבנים ריחניים, הגדל ברפובליקה העממית של סין.

תיאור
-----

מגנוליה חלקת-עלים היא שיח עד עץ ירוק-עד קטן שגובהו בין 3 ל-5 מטרים בעל ענפים ועלים צפופים.

פטוטרת העלים באורך 4–5 מילימטרים. הטרף דמוי ביצה הפוכה, ביצה הפוכה צרה עד סגלגלה. אורכו 4–10 סנטימטרים, ורוחבו 1.5–3.5 סנטימטרים, והוא בעל מרקם עור. גונו ירוק עמום בחלק העליון וירוק עמוק ומבריק בחלקו התחתון. בכל צד יש בין 7 ל-9 עורקים משניים המתחברים לעורק המרכזי. הרשת שיוצרים העורקים על פני העלה בולטת כשהעלה יבש. קצה העלה קהה.

הפרחים ריחניים מאוד. הם נפתחים מניצנים בגוון חלודה, והם מפוזרים אופקית לאורך הענף (בניגוד למיני מגנוליות אחרות שהפרח בקצה הענף). בפרח יש 6–12 עלי כותרת, צבעם לבן, דמויי ביצה הפוכה עד סגלגלה. אורכם 3–3.5 סנטימטרים ורוחבם 1–1.5 סנטימטרים. עלי הכותרת הפנימיים קטנים יותר. אורך האבקנים 5-10 מילימטרים, הזיר לבן באורך 3 מילימטרים והמאבקים באורך 5–7 מילימטרים. העלי באורך 1–1.3 סנטימטרים, יש בין 8 ל-20 עלי שחלה שבכל אחד 5 או 6 ביציות. עמוד העלי באורך 1 מילימטרים מחורץ לאורכו.

הפרי מכיל 5–9 עלי שחלה כדוריים ברוחב 5–8 מילימטרים כשבכל אחד בין זרע אחד לשני זרעים אדומים.

עונת הפריחה היא ממרץ עד אפריל והפירות מבשילים מאוגוסט עד ספטמבר.

תפוצה ושימושים
--------------

הצמח גדל בסבך שיחים בגובה בין 1,100 ל-2,300 מטרים מעל גובה פני הים במחוזות סין העממית גוויג'ואו, סצ'ואן, מרכז ודרום יונאן ובדרום-מזרח טיבט.

מגדלים את הצמח כצמח נוי והוא משמש להכנת בשמים.

קישורים חיצוניים
----------------

ויקישיתוף מדיה וקבצים בנושא **מגנוליה חלקת עלים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* TPL
* EOL
* NCBI
* GBIF
* IPNI
* Tropicos
 |

הערות שוליים
------------

1. ↑  מגנוליה חלקת-עלים באתר הרשימה האדומה של IUCN
2. ↑  השם העברי הוא תרגום השם המדעי
3. 1 2  Magnolia laevifolia, San Francisco Botanical Garden
4. 1 2 3 4 5 6 7  Michelia yunnanensis, Flora of china Vol. 7 Page 51, 78, 86
האצטדיון הביתי
**מועדון כדורגל סנט גאלן** הוא מועדון כדורגל המשחק בעיר סנט גאלן בקנטון סנט גאלן בשווייץ. המועדון משחק בליגת העל השווייצרית. בשנת 2008 המועדון עבר לשחק באצטדיון החדש.

המועדון נוסד בשנת 1879 והוא מועדון הכדורגל הוותיק ביותר בשווייץ. המועדון זכה בשתי אליפויות ובגביע השווייצרי פעם אחת והגיע לגמר הגביע 4 פעמים נוספות. כמו כן, זכה בגביע הליגה השווייצרית פעם אחת.

היסטוריה
--------

בשנת 1945 העפיל לראשונה לגמר הגביע השווייצרי והפסיד לקבוצת יאנג בויז ברן. בשנת 1969 זכה בפעם היחידה בגביע השווייצרי לאחר ניצחון במשחק הגמר על קבוצת AC בלינצונה. בעונת 1969/1970 שיחק לראשונה במפעלים האירופאיים במסגרת גביע אירופה למחזיקות גביע. בסיבוב הראשון ניצח את קבוצת בולדקלובן פרם מדנמרק. בשמינית הגמר הפסיד לקבוצת לבסקי סופיה מבולגריה והודח מהטורניר.

בשנת 1977 הגיע לגמר הגביע השווייצרי והפסיד לקבוצת יאנג בויז ברן. בשנת 1978 זכה בפעם היחידה בגביע הליגה השווייצרית לאחר ניצחון במשחק הגמר על קבוצת גראסהופרס ציריך. בשנת 1982 הגיע לגמר גביע הליגה השווייצרית והפסיד לקבוצת אראו.

בעונת 1982/1983 סיים במקום השלישי בליגה ובעונת 1983/1984 שיחק לראשונה בגביע אופ"א. בסיבוב הראשון הפסיד לקבוצת רדניצ'קי ניש מסרביה והודח מהטורניר. בעונת 1985/1984 סיים במקום הרביעי בליגה ובעונת 1986/1985 שיחק בפעם השנייה בגביע אופ"א. בסיבוב הראשון הפסיד לקבוצת אינטר מילאנו מאיטליה והודח מהטורניר.

בשנת 1998 הגיע לגמר הגביע השווייצרי והפסיד לקבוצת לוזאן. בעונת 1999/2000 זכה באליפות שווייץ ובעונת 2000/2001 המועדון שיחק בפעם הראשונה בליגת האלופות. בסיבוב המוקדמות השלישי הפסיד לקבוצת גלאטסראיי מטורקיה ועבר לשחק בגביע אופ"א. בסיבוב הראשון ניצח את קבוצת צ'לסי מאנגליה. בסיבוב השני הפסיד לקבוצת קלאב ברוז' מבלגיה והודח מהטורניר.

בעונת 2001/2000 סיים במקום השני בליגה ובעונת 2002/2001 שיחק בגביע אופ"א. בסיבוב המוקדמות ניצח את קבוצת פליסטר ממקדוניה. בסיבוב הראשון ניצח את קבוצת סטיאווה בוקרשט מרומניה. בסיבוב השני הפסיד לקבוצת פרייבורג מגרמניה והודח מהטורניר.

בעונת 2013/2012 סיים במקום השלישי בליגה ובעונת 2014/2013 שיחק בליגה האירופית. בשלב הפלייאוף ניצח את קבוצת ספרטק מוסקבה מרוסיה והעפיל לשלב הבתים. בשלב הבתים הוגרל לבית הכולל את הקבוצות ולנסיה, סוונסי סיטי וקובאן קרסנודאר, וסיים את הבית במקום האחרון והודח מהטורניר.

תארים
-----

* **אליפות שווייץ: (2)**
	+ (1904, 2000)
* **הגביע השווייצרי: (1)**
	+ (1969)
* **גביע הליגה השווייצרית: (1)**
	+ (1978)

הישגים באירופה
--------------

* **גביע אירופה למחזיקות גביע**:
	+ שמינית גמר (1): 1969/1970

שחקנים בולטים
-------------

* שווייץשווייץ איבן דל סנטו
* שווייץשווייץ טרנקילו ברנטה
* שווייץשווייץ אורס פישר
* צ'ילהצ'ילה איבן זמורנו
* שווייץשווייץ מרק זלבגר

קישורים חיצוניים
----------------

ויקישיתוף מדיה וקבצים בנושא **סנט גאלן** בוויקישיתוף
* אתר האינטרנט הרשמי של סנט גאלן (בגרמנית)
* סנט גאלן, ברשת החברתית פייסבוק

* סנט גאלן, ברשת החברתית טוויטר

* סנט גאלן, ברשת החברתית אינסטגרם

* סנט גאלן, סרטונים בערוץ היוטיוב

* פרופיל, באתר אופ"א

* פרופיל, באתר Transfermarkt

* פרופיל, באתר Soccerway

* פרופיל, באתר WorldFootball.net

| שווייץשווייץ ליגת העל השווייצרית – עונת 2023/2024 |
| --- |
| 

|  |
| --- |
| בזל • יאנג בויז ברן • לוגאנו • לוצרן • וינטרטור • לוזאן • סנט גאלן • סרבט ז'נבה • ציריך • גראסהופרס ציריך |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 5524017-3
* VIAF: 158035302
* WorldCat: viaf-158035302

 |
|  |  |
| --- | --- |
|  | ביצוע של Heart of Oak על ידי Cecilian Male Quartet, 1915- (1.52 MB)  |
| לעזרה בהפעלת הקובץ |

**Heart of Oak** (בעברית: **לב אלון**) הוא המארש הרשמי של הצי המלכותי הבריטי. הוא משמש כמארש הרשמי של ציים נוספים של מדינות חבר העמים הבריטי, ובהן קנדה, אוסטרליה וניו זילנד.

המארש מבוסס על שיר, הלקוח מתוך האופרה "Harlequin's Invasion" מאת המחזאי והשחקן הבריטי בן המאה ה-18 דייוויד גריק. היא נכתבה והועלתה לראשונה בשנת 1759. המנגינה לשיר נכתבה על ידי המלחין הבריטי ויליאם בויס.

השיר נכתב על מנת להלל את הניצחונות הימיים של בריטניה בשנת 1759, המכונה כ"שנה הנפלאה" (Wonderful Year) בבית הראשון של מילותיו. הבולטים שבניצחונות, במסגרת מלחמת שבע השנים, היו קרב לגוס (Battle of Lagos) באוגוסט 1759 וקרב מפרץ קיברון (Battle of Quiberon Bay) בנובמבר אותה שנה, שבשניהם גבר הצי הבריטי על הצי הצרפתי.

האלון שבשם השיר הוא אזכור של עץ האלון ששימש לבניית ספינות המלחמה הבריטיות בעידן ספינות המפרש (Age of Sail) מן המאה ה-16 ועד לאמצע המאה ה-19. הביטוי "Heart of Oak" הופיע לראשונה בפואמה הרומית אינאיס.

מילות המארש
-----------

Come, cheer up, my lads, 'tis to glory we steer,

To add something more to this wonderful year;

To honour we call you, as freemen not slaves,

for who are so free as the sons of the waves

Heart of oak are our ships, jolly tars are our men,

we always are ready; Steady, boys, steady!

We'll fight and we'll conquer again and again.

We ne'er see our foes but we wish them to stay,

they never see us but they wish us away;

If they run, why we follow and run them ashore,

and if they won't fight us, what can we do more.

We still make them feel and we still make them flee,

and drub them at shore as we drub them at sea,

so cheer up me lads with one heart let us sing,

oh soldiers and sailors, our statesmen and King.

קישורים חיצוניים
----------------

ויקישיתוף מדיה וקבצים בנושא **Heart of Oak** בוויקישיתוף
* מידע על היצירה "Heart of Oak" באתר מיוזיק בריינז

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 535f4cc9-7dd3-42b3-93da-f22447b5b05b

 |
**השיטה האירופית לצבירה והעברת ניקוד אקדמי** (באנגלית: **European Credit Transfer and Accumulation System**; בראשי תיבות: **ECTS**) מהווה תקן אחיד להשוואת הישגים בלימודים של תלמידים במוסדות ההשכלה הגבוהה במדינות שונות בתחומי האיחוד האירופי ומדינות הפועלות בשיתוף פעולה עם האיחוד. השיטה נועדה להבטיח הכרה אחידה בהישגים האקדמיים של תלמידים ממדינות שונות.

השיטה מעניקה ניקוד אחיד ללימודים אקדמיים שהושלמו בהצלחה. סיום שנה אקדמית מלאה מוכרת כ-60 נקודות ECTS, אשר לצורך צבירתן יש צורך ב-1,500 - 1,800 שעות לימוד באחת מהמדינות הכפופות לשיטה האירופית. בנוסף לשיטה האירופית לצבירה והעברת ניקוד אקדמי, הסכימו מדינות האיחוד לבסס שיטה לצבירת והעברת ניקוד בלימודי מקצוע. השיטה האירופית אף כוללת סולם ציונים תקני המאפשר השוואה בין רמות ההישגים של תלמידים ממדינות שונות.

התקן האחיד להשוואת הישגים אקדמיים נקבע לאחר דיונים באמנת בולוניה שנחתמה בבולוניה בשנת 1999.

ראו גם
------

* נקודת זכות אקדמית

קישורים חיצוניים
----------------

* European Credit Transfer and Accumulation System

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007429608005171
* BIBSYS: 99019328
* GND: 4998062-2
* LCCN: n2008084584
* VIAF: 152674255
* WorldCat: lccn-n2008084584

 |
**קבר השייח' עוואד** הוא מבנה מקאם הנמצא בראש הצוק בטיילת אשקלון. לפי האמונה המוסלמית, שם קבור השייח' עוואד. זהות השייח' אינה ידועה, אך ישנן עדויות שונות שהוא נמנה עם אחת המשפחות הענפות בירושלים. המבנה הוא חלק משרשרת אתרי קודש שבנו הממלוכים (1260 - 1516) לאורך חופה של הארץ במסגרת הניסיונות שלהם לחיזוק גבולה המערבי מאיום הצלבנים.

היסטוריה
--------

לא נמצא תיעוד לתקופת ההקמה של מבנה הקבר, אך לפי סגנון הבנייה נראה שנבנה במהלך התקופה הממלוכית. בתקופת הממלוכים, גברו חששות מפני התחדשות מסעות הצלב. כתוצאה מכך, החליטו על הקמה של קברי "שייח'ים": הקברים נועדו לגרום לאוכלוסייה המוסלמית, שנמצאה בסביבה, להגיע למקום ולקיים חגיגות "זיארה" (עלייה לרגל).

בשנת 1948, במהלך מלחמת העצמאות, ננטש היישוב מג'דל (כיום שכונת מגדל באשקלון), שבו שכן הקבר, על ידי התושבים הערבים.

המבנה הוכרז כמיועד לשימור על ידי עיריית אשקלון.

בסוף שנות התשעים של המאה העשרים נערכו באזור חפירות הצלה על ידי רשות העתיקות לקראת בניית מלון הולידיי-אין. בחפירות נחשפה רצפת פסיפס יפה כמאה חמישים מטר צפונית לקבר השייח', כנראה מהתקופה הביזנטית. הרצפה תועדה ואז כוסתה.

תיאור המבנה
-----------

מבנה הקבר - מראה מטיילת אשקלון. התמונה מציגה המבנה על שני החדרים החיצוניים והחדר המרכזי עטור הכיפה.מבנה הקבר - מראה מטיילת בר כוכבא
מידותיו: אורכו 19 מטרים ורוחבו 7 מטרים. המבנה כולל שלושה חללים: שני החללים החיצוניים, ששימשו להתכנסותם שלעולי הרגל, ללינה ולאכילה, והחלל המרכזי, שבו נמצאת מצבת הקבר.

המבנה עשוי אבני כורכר מקומיות. בחללים החיצוניים של המבנה קשתות רחבות עם חלונות כלפי חוץ וכלפי חדר הקבר. בפינות החיצוניות של החללים נבנו עיבויים, האופייניים לאדריכלות הממלוכית, לחיזוק המבנה.

שלבי בניית המבנה
----------------

המבנה כולל שלושה חללים שנבנו בשני שלבים: בשלב הראשון נבנה החדר המרכזי, בו נמצאות מצבת הקבר וגומחת התפילה (מחראב) החצובה בקיר הדרומי, כשהיא פונה לכיוון מכה. חדר זה הוא בעל כיפה הבולטת מעל המבנה.

בשלב השני, נבנו שני החללים משני צדי החדר המרכזי. שני החללים זהים במתארם ובמידותיהם. בחזיתם, שאינה תחומה בקיר, פונה צפונה.

ביבליוגרפיה
-----------

* ששון, אבי, 2008, סקר אתרי מורשת באשקלון, עיריית אשקלון
* ששון, א. סובול, ג. 2012, **אתרים היסטוריים באשקלון**.
* "אחוזת קבר השיח' עוואד שעל חוף הים באשקלון", אתר היסטוריה על המפה, 12.7.2012

קישורים חיצוניים
----------------

ויקישיתוף מדיה וקבצים בנושא **קבר השייח' עוואד** בוויקישיתוף
* "אחוזת קבר השיח' עוואד שעל חוף הים באשקלון", אתר היסטוריה על המפה

הערות שוליים
------------

1. ↑  קבר שייח' עוואד, באתר עיריית אשקלון(הקישור אינו פעיל)
2. 1 2 3  אחוזת קבר השי'ח עוואד שעל חוף הים באשקלון, באתר היסטוריה על המפה (ארכיון)
3. 1 2  אחוזת קבר השי'ח עוואד שעל חוף הים באשקלון, באתר היסטוריה על המפה (ארכיון)
4. ↑  ששון ,א, סובול ,ג, **אתרים היסטוריים באשקלון**, ששון ,א, 2008
**טראנס הקס** (באנגלית: **Trans Hex**) הוא תאגיד יהלומים הפועל בדרום אפריקה ובאנגולה.

היסטוריה
--------

תאגיד טראנס הקס נוסד בשנת 1962. מניותיו נסחרות בבורסה של נמיביה ובבורסה לניירות ערך ביוהנסבורג. הוא פועל בשלל תחומים הקשורים לכריית יהלומים ומסחר בהם, כגון: איתור מרבצי סלעים עם היתכנות גבוהה להפקת יהלומים, כרייה של אבנים בקרקע ובים, ושיווק יהלומים ברחבי העולם. 

התאגיד מפיק כ-200,000 קרט יהלומים איכותיים בשנה ונחשב לתאגיד רווחי מאוד. בין השאר פעיל התאגיד בכריית יהלומים אלובלים בנהר אורנג' לאורך 50 ק"מ. והיהלומים המופקים באזור כרייה זה הם באיכות גבוהה ובהיקף גדול (למשל, ב-2006 נמצא באורנג' יהלום במשקל 96 קרט, שנמכר ב-2.5 מיליון דולר). 
כמו כן, מפעיל התאגיד את מפעל ראונינג סוידהק (Reuning Suidhek), מכרה בלודריף (Bloeddrif) ואת המיזם החברתי גאריפ (Gariep).

חברת טראנס הקס (Trans Hex) הגיעה להסכם עם איגוד הכורים הלאומי של דרום אפריקה, לשינוי מערכת המשמרות בפעילויות הפקת היהלומים בפרויקט Lower Orange River, הכולל את מכרות היהלומים בייקן (Baken) ובלודריף (Bloeddrif).

במסגרת ההסכם, שנכנס לתוקפו בסוף פברואר 2016, הסכימו בסך הכל 125 עובדים (כ-22% מכוח העבודה) לחבילות קיצוצים מרצון. רוב המתנדבים להסכם הקיצוצים הם עובדים בוגרים יותר, מהוותיקים בחברה.

השינוי עולה בקנה אחד עם האסטרטגיה של טראנס הקס לניהול אחראי של נכסי LOR המתיישנים, בשנים האחרונות לפעילויות בנכס, באמצעות אופטימיזציה של היקפי הכרייה והטיפולים, לצד צמצום הוצאות ושיפורים לרוחב הפעילות. מטרת החברה היא להאריך ככל הניתן את חיי המכרה ברי-הקיימא של כל פעילות, ולנהל במקביל את הסיכונים הקיימים במכרות אלוביאליים, שמוצו ברובם.

קישורים חיצוניים
----------------

* 

* אתר האינטרנט הרשמי של טראנס הקס
* עלייה של 12.5% ברווחי חברת היהלומים טרנס הקס ברבעון הראשון, 1.6.10, באתר israelidiamond
* דרום אפריקה: גם עובדי טרנס הקס פתחו בשביתה, 23.7.13, באתר israelidiamond
* טראנס הקס מתכננת לכרות 218 אלף קרט בשנה ממכרה נמקווהלנד, 25.11.13, באתר israelidiamond

הערות שוליים
------------

1. ↑  חיים אבן-זוהר, **כריית יהלומים בעולם, מדיניות ואסטרטגיה במרכזי הגלם**, (עורכת: שירה עמי), מכון היהלומים הישראלי IDI, 2007, עמ' 166-165.
2. ↑  THE ISRAELI DIAMOND INDUSTRY, קיצוצים מרצון לחמישית מכוח האדם בפרויקט LOR של טרנס הקס, ‏28-2-2016
פרח מאכל מתקתק המשמש גם לקישוט מסוג בורג (צמח) ממשפחת הזיפניים
**פרחי מאכל** הם פרחים (שאינם נחשבים לפירות או ירקות) אשר ניתן לאכלם ללא חשש לפגיעה בבריאות האדם. מקובל לשלבם במנות ממטבחים שונים כגון במטבח האסייתי, במטבח האירופאי, במטבחי המזרח התיכון ובמטבח המודרני. שילובם מקובל, בשל הצבעוניות והארומה שהם מעניקים למנות השונות.

פרחי מאכל רבים מכילים נוגדי חמצון וחומרים פעילים אחרים שהם טובים בכמויות נמוכות אך הופכים מסוכנים בצריכה מוגברת.

שימושים קולינריים
-----------------

את פרחי המאכל מוסיפים למזון הן כדי לספק טעם וארומה והן כדי שישמשו כקישוט צבעוני מעורר תיאבון. הם מהווים תוספת בכל המנות: מנות ראשונות כגון סלטים למיניהם, מנות עיקריות וקינוחים. ניתן לשלבם כחומרי טעם במשקאות, בממרחים כגון חמאה, בשימורי פירות, בחומץ, במרינדות וברטבים. חלקם עברו תהליך יבוש והם משמשים כעשבי תיבול.

רבים מפרחי המאכל שניתן לאכלם אינם טעימים. מומלץ להשתמש בפרחים טריים שנקטפו בתחילת היום ולהימנע מחלקיהם המרים, כגון אבקנים וגבעולים.

פרחים אכילים
------------

פרק זה לוקה בחסר. אנא תרמו לוויקיפדיה והשלימו אותו. 
### פרחים אכילים הגדלים בישראל

* כובע הנזיר
* ורד
* ציפורני חתול
* חרדל הבר
* אמנון ותמר
* חוטמית זיפנית
* חובזה
* גזר קיפח
* כליל החורש
* שקד
* רוזמרין
* מרווה

ראו גם
------

* גינון יערות

קישורים חיצוניים
----------------

* ynet, פרחי מאכל - מדריך חלקי, באתר ynet, 4 באפריל 2005
* על טעם ופרח, באתר Agrica
**יוסי טרבלוס** (נולד ב-21 בפברואר 1977) הוא סטנדאפיסט ישראלי.

ביוגרפיה
--------

טרבלוס נולד בהרצליה והוא בעל תואר ראשון בכלכלה ובתקשורת מאוניברסיטת תל אביב ותואר שני במנהל עסקים. הוא מופיע על במות הסטנד-אפ משנת 1998 ובעבר אף הופיע מספר פעמים במועדוני סטנד-אפ בניו יורק. טרבלוס מעולם לא למד משחק או תיאטרון, ואף על פי כן הוא השתתף במספר תוכניות טלוויזיה כגון "אקזיט", "פיני הגדול", "כל לילה עם אסף הראל", "לילה בכיף", "בטריבונה" ו"יום טוב". כמו כן שימש כמחמם הקהל הקבוע בתוכנית הטלוויזיה של רמי ורד בערוץ 10.

טרבלוס כתב עבור מספר תוכניות טלוויזיה כגון "לילה בכיף", "צחוק מעבודה", אברי גלעד, "קצרים", "כל לילה עם אסף הראל" ו"הכל זז עם דודו טופז". כמו כן כתב עבור פינתם של ארז שלם ורותם וענת בתוכניתו של יאיר לפיד, בתוכנית "גומרות הולכות" ו"צופית". כמו כן, כתב טור קבוע במדור הלייף סטייל של וואלה ומגזין "GO" של ידיעות אחרונות.

ב-2008 הוא היה הסטנדאפיסט הישראלי הראשון שייצג את ישראל בתוכנית "Last Comic Standing" ברשת NBC האמריקאית.
את הניסיון שלו ברדיו החל טרבלוס לאחר שנטל את שרביט פינת הבוקר של ג'ו משחר חסון ומשם עבר לפינה טלפונית בתוכניתו של יקיר אביב שהובילה לתוכנית שלו עם שחר חסון ולאחר מכן עם אמירם טובים.

כיום טרבלוס מופיע במועדונים ובאולמות בכל רחבי ישראל והעולם בעברית וגם בשפה האנגלית.

בשנת 2014 בזמן מבצע "צוק איתן" השתתף יוסי טרבלוס בסיבוב הופעות עם אמנים אמריקאים בין הבסיסים.

בשנת 2018 הוא השתתף בסיבוב הופעות באירופה ואנגליה יחד עם יוחאי ספונדר ושחר חסון.

בשנת 2019 הוא פתח את סדרת המופעים של ג'רמי פיבן בישראל.

יוסי נשוי לאלה ולהם שלושה בנים.

קישורים חיצוניים
----------------

ויקישיתוף מדיה וקבצים בנושא **יוסי טרבלוס** בוויקישיתוף
* אתר האינטרנט הרשמי של יוסי טרבלוס
* יוסי טרבלוס, ברשת החברתית פייסבוק

* יוסי טרבלוס, במיזם "אישים" לתיעוד היצירה הישראלית

* יוסי טרבלוס, במסד הנתונים הקולנועיים IMDb (באנגלית)
* השמיים הם הגבול ולא השפה: סטנד-אפ ישראלי באנגליה באתר עלונדון, 28 בספטמבר 2018
* צחוקים נגד טילים, באתר ישראל היום 28 יולי 2014
* האתר של שחר חסון, יוסי טרבלוס ואמירם טובים
* יוסי טרבלוס בריאיון לפודקאסט "מאחורי כל צחוק" של אלדד שטרית, 18 במרץ 2019
* אופיר שמיר, ‏רגל פרוטזה על הבמה וחיי מין של סבתות: מה קורה בהופעות של יוסי טרבלוס?, באתר מעריב אונליין, 20 בינואר 2019

הערות שוליים
------------
פרחיה של אידה, איור משנת 1895
**פרחיה של אידה** (בדנית: **Idas blomst**) ידוע לעיתים גם כ**פרחיה של אידה הקטנה**. הוא סיפור ילדים שנכתב בידי הסופר הדני הנס כריסטיאן אנדרסן.

תוכן הסיפור
-----------

ילדה קטנה בשם אידה מספרת לידידה שפרחיה נבלו. הידיד מסביר לה שאין זה נכון והם רק עייפים משום שרקדו בלילה בטירת המלך. הוא מספר לאידה המרותקת שבכל לילה כמעט עורכים הפרחים מסיבות ריקודים, ואין איש יודע. אידה מאמינה לסיפור, ולכן מפנה את מיטתה של בובתה ומניחה את הפרחים בתוכה כדי שיוכלו לנוח. את הבובה היא מניחה במגירה עם שאר הצעצועים. 

בלילה היא מתעוררת כאשר היא שומעת נגינת פסנתר מן החדר הסמוך. להפתעתה היא מגלה שם את כל הפרחים רוקדים. וגם הפרחים הנובלים שלה והצעצועים מצטרפים לריקוד. הפרחים הנובלים מודים לבובה על שפינתה את מיטתה עבורם, ומבקשים ממנה להגיד לאידה לקבור אותם למחרת באדמה, כיוון שזהו היום האחרון שנותר להם לחיות. אם יקברו באדמה - הם יפרחו שוב באביב. אידה שומעת כל זאת, ולמחרת תובעת מהבובה להגיד לה מה אמרו הפרחים למסור לה. הבובה לא עונה דבר. אידה מניחה את הפרחים בתוך ארון מתים מאולתר, ובעזרת בני דודיה מנורווגיה קוברת אותם באדמה.

קישורים חיצוניים
----------------

ויקישיתוף מדיה וקבצים בנושא **פרחיה של אידה** בוויקישיתוף
**לוהאב כיאל** (בערבית: **لوهاب كيال**; נולד ב-3 במאי 1988) הוא כדורגלן ערבי-ישראלי המשחק בעמדת המגן הימני בהפועל בועיינה.

קריירה
------

כיאל התחיל את הקריירה שלו במחלקת הנוער של מכבי חיפה. ב-31 במאי 2008 ערך את הופעת הבכורה שלו בקבוצה הבוגרת בהפסד 2-0 למ.ס. אשדוד.

בגיל 20 שוחרר מהמועדון והצטרף להפועל בני ג'דיידה ובמהלך העונה הצטרף למכבי אחי נצרת עמה עלה לליגת העל בסיום העונה. ב-31 באוגוסט 2009 ערך את הופעת הבכורה שלו בליגת העל בהפסד 2-0 לבני יהודה. לאחר שבסיום העונה ירדה נצרת לליגה הלאומית, כיאל חתם בבני סכנין.

בקיץ 2011 חתם במ.ס. אשדוד במדיה שיחק משחק אחד ובמהלך העונה חתם בהפועל עכו.

בקיץ 2013 הצטרף להפועל נוף הגליל וכעבור עונה חתם בהפועל בני לוד. בעונת 2015/2016 היה שחקן חופשי ועונה לאחר מכן חתם בעירוני נשר מהליגה הלאומית. בהמשך הקריירה שיחק בהפועל אום אל-פחם, עירוני קריית אתא, עירוני טבריה, מכבי טמרה, אחווה ריינה ומכבי בני ג'דיידה. כיום משחק בהפועל בועיינה בליגה א' צפון.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לוהאב כיאל"**.
מוצב של חטמ"ר גולן
**חטיבה מרחבית** (**חטמ"ר**) היא הגדרה לסוג חטיבה במבנה צה"ל. על פי ההיררכיה היחידתית בצה"ל, לצד החטיבות הלוחמות קיימות גם החטיבות המרחביות, שתפקידן הוא לספק תשתית לוגיסטית לאזור או למרחב שבו מתבצעות פעולות בט"ש, לחימה או שמירה. החטיבות המרחביות כפופות לאוגדות (לעיתים אוגדות מרחביות כגון אוגדת איו"ש) או ישירות לפיקוד מרחבי.

תפקיד החטיבה המרחבית
--------------------

בזמן שחטיבה לוחמת תכלול בין שניים לחמישה גדודים, שמחולקים לפלוגות לוחמות ומשמשים כמוצבים ביחס לבסיסיים, חטיבה מרחבית תכלול מספר רב יחסית פלוגות "מקצועיות", כגון פלוגת קשר, פלוגת חימוש ופלוגת רפואה והאחריות של החטיבה המרחבית תהיה לכל הצרכים הלוגיסטיים של הגזרה לה היא שייכת.
לדוגמה: פלוגת הקשר, תספק מענה לחוסרי ציוד קשר וטיפול במכשירי הקשר לאורך מוצבי הגזרה, וכלי הרכב המשרתים בה.
לעיתים, תיווצר חפיפה בין התמיכה הלוגיסטית של החטיבה הלוחמת המבצעת קו בט"ש בגזרה, לבין החטיבה המרחבית אשר אחראית לאותה גזרה.
בשעת מלחמה, תהיה החטיבה המרחבית אחראית גם על התשתיות האזרחיות ועבודה מול היחידות הלוחמות שמנהלות לחימה בגזרה שלה.

מיקום החטיבה המרחבית בצה"ל
--------------------------

מדינת ישראל מחולקת לארבעה פיקודים, צפון, מרכז, דרום ופיקוד העורף. פיקוד העורף כשלעצמו משמש יחידה מרחבית, אשר מטפלת בעורף האזרחי. שלושת הפיקודים האחרים מחלקים את האזורים היותר פריפריים של המדינה ביניהם, כל פיקוד מפקד על אוגדות לוחמות, אך גם אחראי על נתח מהמדינה, שטח זה מחולק לחטיבות המרחביות.

**בפיקוד הצפון**
תחת עוצבת הגליל:
* עוצבת ברעם - הגזרה המערבית של גבול ישראל-לבנון
* עוצבת חירם - הגזרה המזרחית של גבול ישראל-לבנון

תחת אוגדת הבשן:
* עוצבת הגולן - גזרת רמת הגולן והר החרמון

**בפיקוד המרכז**
תחת כפיפות לפיקוד
* חטיבת הבקעה - גזרת בקעת הירדן והעמקים

תחת אוגדת אזור יהודה ושומרון:
* חטיבת מנשה - אזור ג'נין וטול כרם
* חטיבת אפרים - אזור קלקיליה
* חטיבת שומרון - אזור שכם
* חטיבת בנימין - אזור רמאללה
* חטיבת עציון - אזור בית לחם
* חטיבת יהודה - אזור חברון

**בפיקוד הדרום**
תחת עוצבת אדום:
* חטיבת יואב - אזור אילת ואזור הערבה
* חטיבת פארן - גזרת הנגב המערבי, גבול ישראל-מצרים

תחת אוגדת עזה:
* חטיבת קטיף - הגזרה הדרומית של רצועת עזה
* חטיבת הגפן - הגזרה הצפונית של רצועת עזה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **חטיבה מרחבית** |
| ויקישיתוף תמונות ומדיה בוויקישיתוף: **חטיבה מרחבית** |

* אורן אבמן, ‏החטיבה המרחבית כעוצבת יסוד במלחמה בטרור, **מערכות** 402, 2005

| ישראלישראל חטיבות מרחביות בצה"ל  |
| --- |
| פיקוד הצפון | עוצבת ברעם  • עוצבת הגולן  • עוצבת חירם  |
| פיקוד המרכז | חטיבת הבקעה  • חטיבת עציון  • חטיבת מנשה  • חטיבת אפרים  • חטיבת שומרון  • חטיבת בנימין  • חטיבת יהודה  |
| פיקוד הדרום | חטיבת יואב  • חטיבת פארן  • חטיבת הגפן  • חטיבת קטיף  |

| יחידות צבאיות |
| --- |
| העת העתיקה | פלנקס • דקוריה • טורמה • מאניפולוס • קנטוריה • קוהורטה • לגיון • מורה |
| העת החדשה | חוליה • כיתה • צוות • מחלקה • פלוגה • גדוד • רגימנט • חטיבה (בריגדה) • אוגדה (דיוויזיה) • גיס (קורפוס) • ארמייה • קבוצת ארמיות • זירה • מטה כללי |
| יחידות בחיל הים וחיל האוויר | פלגה • שייטת • מספן • טייסת • כנף • בח"א • להק |
| יחידות בצה"ל | חטיבה מרחבית • אוגדה מרחבית • פיקוד מרחבי • המטה הכללי של צה"ל |